Toshkent «Katta dubulg`a» musobaqasi o`z yakuniga etdi. Turnirda terma jamoamiz 6 ta medal bilan 6-o`rinni egalladi

Kecha, 7 mart kuni poytaxtimizdagi «Humo arena» muz saroyida dunyoning 71 mamlakatidan 500 nafarga yaqin dzyudochilar tashrif buyurgan dzyudo bo`yicha Toshkent «Katta dubulg`a» musobaqasi o`z yakuniga etdi. Bu haqda Jismoniy tarbiya va sport vazirligi xabar berdi.
Garchi O`zbekiston terma jamoasi vakillari turnirda asosiy tarkibi bilan ishtirok eta olmagan bo`lsa ham, qo`yilgan maqsadga etishdi, deyish mumkin. Vakillarimiz bellashuvlar davomida 2 ta kumush va 4 ta bronza medallarini qo`lga kiritdi. Qayd etish joiz, jamoamiz bundan 9 yil avval Moskvada o`tgan «Katta dubulg`a» turnirida ham 6 ta medal (3 oltin, 2 kumush 1 bronza) jamg`arishga muvaffaq bo`lgan edi.
Musobaqalar yakuniga ko`ra, Yaponiya dzyudochilari ajoyib natija qayd etishdi. 11 vaznda bellshuvlarda ishtirok etgan yaponlarning barchasi medal qo`lga kiritdi. Ulardan 9 tasi oltin, yana bittadan kumush va bronza medallardir.  Turnir natijalariga ko`ra, Yaponiya umumjamoa hisobida birinchi o`rinni egalladi. Ikkinchi o`rinni Mongoliya terma jamoasi band etgan bo`lsa, kuchli uchlikni Janubiy Koreya yakunlab berdi. O`zbekiston terma jamoasi esa umumjamoa hisobida oltinchi o`rinda qayd etildi.
Ilk bor Toshkentda o`tkazilgan «Katta dubulg`a» turniri xalqaro dzyudo federasiya va sport jamoatchiligi tomonidan barcha yo`nalishlarda e`tirof etildi.